**Megalapozó Dokumentum segédlet**

Jelen dokumentum a Balmazújvárosi Helyi Közösség HKFS-ének keretében megvalósítandó Közösségi programok szervezésére (TOP-7.1.1-16-H-066-3.2) irányuló projektjavaslatok kidolgozása során elkészítendő megalapozó dokumentum tartalmára vonatkozó alapvető, általános elvárásokat, javasolt szempontokat foglalja össze.

A dokumentum célja, hogy releváns információt nyújtson a támogatást értékelők számára a projektötlet megalapozottságáról, a finanszírozás és a megvalósíthatóság elemeiről. Bemutatja továbbá, hogy a projekt valós probléma megoldását célozza, illeszkedik a HKFS céljaihoz, a költségek tekintetében optimális szakmai tartalommal bír és a támogatási szabályoknak megfelel.

Az alábbiakban a dokumentum elkészítésének megkönnyítése érdekében annak tartalmára, szerkezetére adunk javaslatot.

**A Megalapozó Dokumentum formai követelményei**

A címoldalon kérjük feltüntetni a „Megalapozó Dokumentum” címet, alatta az érintett támogatási kérelem címét. A címoldalt az egyes fejezetek és mellékleteinek oldalszámait pontosan mutató tartalomjegyzék kövesse. Az anyag törzsdokumentuma a projekt megvalósíthatóságának értékeléséhez szükséges lényegi információkat (tényeket, tervezési adatokat és azokat közvetlenül alátámasztó indoklásokat) tartalmazza. Az egyes fejezeteket kiegészítő információk (fényképek és ábrák, egyéb adminisztratív dokumentumok, a Megalapozó Dokumentum készítésekor felhasznált irodalomjegyzék) a Megalapozó Dokumentum sorszámozott mellékleteibe kerüljenek.

Kérjük, hogy az anyag elkészítése során törekedjen az átláthatóságra, és arra, hogy annak terjedelme ne haladja meg a **10 oldalt**! A dokumentumot **1,5 sorközös sortávval, Times New Roman betűtípussal, 12-es betűmérettel** szükséges elkészteni. A címlap, a tartalomjegyzék, illetve mellékletek nem tartoznak bele a 10 oldalas terjedelmi elvárásba.

**A Megalapozó Dokumentum tartalmi elvárásai:**

Kérjük, hogy a Megalapozó Dokumentum elkészítése során a Segédletben foglalt szerkezetet kövesse, és ügyeljen arra, hogy minden olyan információt tartalmazzon, ami a Segédlet egyes fejezetei alatt kifejtendő szempontként felsorolásra került.

A Megalapozó Dokumentum kötelező szerkezeti és tartalmi elemei:

* 1. A projekt szükségességének alátámasztása, előzmények (max. 1 oldal):

A projektben terv szerint résztvevő szakemberek tapasztalatainak összegzése és a jelenlegi szakmai feladatainak bemutatása. A projekt megvalósítását indokló szükségletek bemutatása a célcsoportok részéről. A projekt helyi közösségre gyakorolt pozitív hatásainak bemutatása.

* 1. A projekt előkészítettsége (max. 2 oldal):

A projektgazda (konzorcium esetén a partnerek és azok projektben betöltött szerepének) rövid bemutatása, a támogatási kérelem szempontjából releváns tevékenységeik, tapasztalataik kiemelésével. A projektterv végrehajtását előkészítő, korábban lezajlott beavatkozások vázolása. Itt szükséges bemutatni, amennyiben egymásra épülés vagy egyértelmű pozitív egymásra hatás mutatható ki egynél több korábban már megvalósított / folyamatban lévő / tervezett beavatkozással.

* 1. A projekt által érintett célcsoport(ok) (max. 1 oldal):

A projektben érintett célcsoportok rövid bemutatása a bevonni tervezett fiatalok (18 éven aluliak) létszámának részletezésével. A célcsoportok és a helyi közösség bevonásának (közösségi tervezés, megvalósítás), érintettségének és a tervezett fejlesztés rájuk vonatkozó hatásainak bemutatása. Itt szükséges kitérni arra is, hogy tervezett programok során bevonásra kerülnek-e a vállalt esélyegyenlőségi intézkedésen felül fogyatékkal élők, illetve hátrányos helyzetű fiatalok.

* 1. Megvalósítandó tevékenységek (max. 3 oldal):

A fejlesztés keretében tervezett tevékenységek részletes bemutatása (programelemek, megszólított korosztályok). Itt szükséges bemutatni, hogy a tervezett program hogyan segíti a 18 éven aluliak korében a tanulmányi előmenetelt és/vagy a személyes szociális kompetenciákat. Továbbá itt szükséges bemutatni azt is, hogy a pályázatban tervezett program mennyiben számít innovatívnak, vagyis korábban a városban került-e sor hasonló rendezvény megvalósítására.

* 1. A fejlesztés időbeli ütemterve (max. 1 oldal):

A fejlesztés során végrehajtani tervezett támogatható tevékenységek (A helyi felhívás 3.1. fejezete alapján) időbeli ütemezésének bemutatása. Kérjük, az ütemezés bemutatásához az alábbi, negyedéves bontású táblázatot használják!

|  |  |  |  |  |  |  |
| --- | --- | --- | --- | --- | --- | --- |
| Támogatható tevékenység | 2018 | | 2019 | | | |
| 3. | 4. | 1. | 2. | 3. | 4. |
|  |  |  |  |  |  |  |

* 1. Szakmai eredmények és azok fenntartása (max. 1 oldal):

A tevékenységek végrehajtásával elérni tervezett eredmények bemutatása, illetve azok fenntartásának bemutatása: pl. a működtető, humán erőforrás, fenntarthatóságot biztosító intézkedések, együttműködések.

* 1. Horizontális szempontok (max. 1 oldal):

A tervezett fejlesztés hozzájárulása a HKFS horizontális céljaihoz (esélyegyenlőséget és környezeti fenntarthatóságot érintő)

* 1. Eszközbeszerzés

Amennyiben a projekt eszközbeszerzést tartalmaz, a Megalapozó Dokumentum mellékleteként szükséges benyújtani a beszerezni kívánt eszközök listáját (lásd helyi felhívás mellékletei). A listán feltüntetésre kell kerüljön az összes beszerezni kívánt eszköz megnevezése, típusa; nettó ill. bruttó egységára, beszerezni kívánt mennyisége, teljes bruttó költsége, valamint az eszközök beszerzésének, szükségessének indoklása, a projektben bemutatott szakmai tartalomhoz való illeszkedés bemutatása.

Felhívjuk a pályázók figyelmét, hogy az eszközök beszerzése önállóan nem támogatható, csak a felhívás 3.1 fejezetében felsorolt támogatható tevékenységekhez kapcsolódóan, ahol az eszközbeszerzés külön nevesítésre került, és amely tevékenység esetében az eszközbeszerzés bizonyíthatóan szükséges az adott fejlesztés funkciójának megfelelő működtetéséhez.